Tirsdag morgen blev det meldt ud, at Troels Lund Poulsen fra Venstre fremover skal være forsvarsminister, mens Jakob Ellemann-Jensen skal være økonomiminister. - Det er den helt rigtige beslutning. Både for det danske forsvar, Jakob selv og sikkert også Venstre som parti. Det bakker jeg selvfølgelig op om, siger Simon Kollerup, der er forsvarsordfører for Socialdemokratiet. Jakob Ellemann-Jensen er netop kommet tilbage efter godt et halvt års sygemelding. I første omgang kom han tilbage til sit ”gamle” ministerie, men har altså nu besluttet at bytte med økonomiministeren i håbet om at få frigivet noget tid. - Det er en stor opgave at håndtere forsvarsområdet i den tid, vi står i lige nu. Det er en stor mundfuld, når man samtidig er partiformand og kommer efter en sygemelding, siger Simon Kollerup, der dog slår fast, at han har oplevet Ellemann fuld af energi, siden han er kommet tilbage. Hård modspiller, god medspiller Mens Jakob Ellemann-Jensen var sygemeldt vikarierede Troels Lund Poulsen for ham i forsvarsministeriet. Derfor er det ikke uvant for Simon Kollerup at arbejde tæt sammen med ham. - Han har gjort det godt. Det glæder jeg mig til igen, siger forsvarsordføreren, der dog i starten lige skulle vænne sig til ham. Tilbage i februar, da Troels Lund Poulsen tiltrådte som fungerende forsvarsminister, udtalte han således: - Man skal vænne sig til det. Også fordi, at især Troels Lund Poulsen også godt kan bide fra sig. Efter et halvt års samarbejde har piben dog fået en anden lyd. - En ligeså benhård modspiller han er, en ligeså god og ordentlig medspiller er han. - Han kan finde ud af det politiske håndværk. Det er sjovt, givende og spændende, lyder det fra Kollerup.

Opsummering:
Simon Kollerup, der er forsvarsordfører for Socialdemokratiet, glæder sig til at arbejde sammen med den nye forsvarsminister.